title: Deċiżjoni tal-Qorti tal-Ġustizzja (UE) 2016/2386 tal-20 ta' Settembru 2016 dwar ir-regoli ta' sigurtà applikabbli għall-informazzjoni jew għall-annessi prodotti quddiem il-Qorti Ġenerali taħt l-Artikolu 105 tar-Regoli tal-Proċedura tagħha

text:
               24.12.2016

               MT

               Il-Ġurnal Uffiċjali tal-Unjoni Ewropea

               L 355/5

         DEĊIŻJONI TAL-QORTI TAL-ĠUSTIZZJA (UE) 2016/2386
   tal-20 ta' Settembru 2016
   dwar ir-regoli ta' sigurtà applikabbli għall-informazzjoni jew għall-annessi prodotti quddiem il-Qorti Ġenerali taħt l-Artikolu 105 tar-Regoli tal-Proċedura tagħha
   IL-QORTI TAL-ĠUSTIZZJA
   Wara li rat ir-Regoli tal-Proċedura u b'mod partikolari l-Artikolu 190a(5) tagħhom,
   Billi tikkunsidra li:

               (1)

               Skont l-Artikolu 105(1) u (2) tar-Regoli tal-Proċedura tal-Qorti Ġenerali, parti prinċipali fil-kawża tista', fuq inizjattiva tagħha stess jew b'riżultat ta' miżura istruttorja adottata mill-Qorti Ġenerali, tipproduċi informazzjoni jew annessi li jolqtu s-sigurtà tal-Unjoni Ewropea jew ta' wieħed jew iktar mill-Istati Membri tagħha jew it-tmexxija tar-relazzjonijiet internazzjonali tagħhom. Il-paragrafi 3 sa 10 ta' din id-dispożizzjoni jipprevedu r-regoli proċedurali applikabbli għal tali informazzjoni jew għal tali annessi.

               (2)

               Fid-dawl tan-natura sensittiva u kunfidenzjali tal-informazzjoni jew tal-annessi kkonċernati, l-implementazzjoni tas-sistema stabbilita fl-Artikolu 105 tar-Regoli tal-Proċedura tal-Qorti Ġenerali teħtieġ l-introduzzjoni ta' arranġament ta' sigurtà adatt maħsub sabiex jiġi żgurat livell għoli ta' protezzjoni għal din l-informazzjoni jew għal dawn l-annessi.

               (3)

               Għal dan il-għan, l-arranġament ta' sigurtà għandu japplika għall-informazzjoni jew għall-annessi kollha prodotti taħt l-Artikolu 105(1) jew (2) tal-imsemmija Regoli, li jkunu elementi ta' informazzjoni kklassifikati tal-Unjoni Ewropea jew li fir-rigward tagħhom jiġi indikat, mill-parti prinċipali li tkun ipproduċiethom, li l-komunikazzjoni tagħhom lill-parti prinċipali l-oħra ser tippreġudika s-sigurtà tal-Unjoni jew tal-Istati Membri tagħha jew it-tmexxija tar-relazzjonijiet internazzjonali tagħhom, inkluż meta l-imsemmija informazzjoni jew annessi ma jkunux elementi ta' informazzjoni kklassifikati tal-Unjoni Ewropea.

               (4)

               Sabiex jiġi żgurat livell għoli ta' protezzjoni għal din l-informazzjoni jew għal dawn l-annessi, il-prinċipji bażiċi u l-istandards ta' sigurtà minimi għall-protezzjoni tal-imsemmija informazzjoni jew annessi huma ispirati minn dawk applikabbli għall-protezzjoni tal-elementi ta' informazzjoni kklassifikata SECRET UE/EU SECRET skont ir-regoli tal-istituzzjonijiet tal-Unjoni fil-qasam tal-protezzjoni tal-elementi ta' informazzjoni kklassifikata tal-Unjoni Ewropea (IKUE), b'mod partikolari dawk adottati mill-Kunsill tal-Unjoni Ewropea, mill-Parlament Ewropew u mill-Kummissjoni Ewropea.

               (5)

               L-informazzjoni jew l-annessi prodotti taħt l-Artikolu 105(1) jew (2) tar-Regoli tal-Proċedura tal-Qorti Ġenerali għandhom ikunu s-suġġett ta' marka speċifika għall-Qorti tal-Ġustizzja tal-Unjoni Ewropea, imsejħa “FIDUCIA”, li tiddetermina s-sistema ta' sigurtà applikabbli għalihom matul il-proċedura kollha quddiem il-Qorti Ġenerali u, fil-każ ta' appell, quddiem il-Qorti tal-Ġustizzja. It-tqegħid tal-marka FIDUCIA u t-tneħħija ta' din il-marka ma għandux ikollhom impatt fuq il-klassifikazzjoni tal-elementi ta' informazzjoni kkomunikati lill-Qorti Ġenerali.

               (6)

               L-aċċess għall-elementi ta' informazzjoni FIDUCIA għandu jkun żgurat b'osservanza tal-prinċipju ta' ħtieġa ta' għarfien,

         TIDDEĊIEDI:
   Artikolu 1
   Definizzjonijiet
   Għall-finijiet ta' din id-deċiżjoni:

               (a)

               “awtorità ta' sigurtà” tfisser l-awtorità responsabbli għas-sigurtà tal-Qorti tal-Ġustizzja tal-Unjoni Ewropea nnominata minn din tal-aħħar, liema awtorità tista' tiddelega, kompletament jew parzjalment, it-twettiq tal-kompiti previsti f'din id-deċiżjoni;

               (b)

               “uffiċċju FIDUCIA” tfisser l-uffiċċju tal-Qorti tal-Ġustizzja tal-Unjoni li jamministra l-elementi ta' informazzjoni FIDUCIA;

               (c)

               “detentur” tfisser persuna debitament awtorizzata li, fuq il-bażi ta' ħtieġa ta' għarfien ikkonfermata, ikollha fil-pussess tagħha element ta' informazzjoni FIDUCIA u li għaldaqstant tkun responsabbli sabiex tiżgura l-protezzjoni tiegħu;

               (d)

               “dokument” tfisser kwalunkwe element ta' informazzjoni, irrispettivament mill-forma jew mill-karatteristiċi fiżiċi tiegħu;

               (e)

               “element ta' informazzjoni” tfisser kwalunkwe element ta' informazzjoni miktub jew orali, irrispettivament mill-mezz li fuqu jkun jinsab u mill-awtur tiegħu;

               (f)

               “elementi ta' informazzjoni kklassifikati tal-Unjoni Ewropea” (IKUE) tfisser kwalunkwe element ta' informazzjoni jew kwalunkwe materjal identifikat bħala tali skont il-klassifikazzjoni ta' sigurtà tal-Unjoni Ewropea taħt ir-regoli applikabbli f'dan il-qasam fi ħdan l-istituzzjonijiet tal-Unjoni, li jaqgħu taħt wieħed mil-livell ta' klassifikazzjoni sigrieti:

                           —

                           TRÈS SECRET UE/EU TOP SECRET;

                           —

                           SECRET UE/EU SECRET;

                           —

                           CONFIDENTIEL UE/EU CONFIDENTIAL;

                           —

                           RESTREINT UE/EU RESTRICTED.

               (g)

               “element ta' informazzjoni FIDUCIA” tfisser kwalunkwe element ta' informazzjoni li jkollu l-marka FIDUCIA;

               (h)

               “trattament” ta' element ta' informazzjoni FIDUCIA tfisser l-azzjonijiet kollha li l-elementi ta' informazzjoni FIDUCIA jistgħu jkunu suġġetti għalihom matul il-proċedura kollha quddiem il-Qorti tal-Ġustizzja. Huma b'hekk koperti r-reġistrazzjoni, il-konsultazzjoni, il-ħolqien, id-duplikazzjoni, il-ħażna, l-għoti lura u l-qerda ta' dawn l-elementi ta' informazzjoni.

         Artikolu 2
   Suġġett u kamp ta' applikazzjoni
   1.   Din id-deċiżjoni tiddefinixxi l-prinċipji bażiċi u l-istandards ta' sigurtà minimi għall-protezzjoni tal-elementi ta' informazzjoni FIDUCIA fil-kuntest tal-proċedura quddiem il-Qorti tal-Ġustizzja.
   2.   Dawn il-prinċipji bażiċi u dawn l-istandards ta' sigurtà minimi għandhom japplikaw għal kull element ta' informazzjoni FIDUCIA, kif ukoll għal kwalunkwe użu minnu, miktub jew orali, kif ukoll għall-kopji li, jekk ikun il-każ, isiru tiegħu konformement mar-regoli ta' sigurtà stabbiliti f'din id-deċiżjoni.
   Artikolu 3
   Modalitajiet ta' preżentata u ta' għoti lura
   Għall-finijiet tal-implementazzjoni tal-arranġament previst f'din id-deċiżjoni:

               —

               il-parti prinċipali għandha tinforma lir-Reġistru tal-Qorti Ġenerali bil-ġurnata tal-preżentata tal-informazzjoni jew tal-annessi taħt l-Artikolu 105(1) jew (2) tar-Regoli tal-Proċedura tal-Qorti Ġenerali;

               —

               il-parti prinċipali, akkumpanjata minn rappreżentant tar-Reġistru tal-Qorti Ġenerali, għandha tippreżenta l-informazzjoni jew l-annessi taħt l-Artikolu 105(1) jew (2) tal-imsemmija Regoli fl-uffiċċju FIDUCIA matul il-ħinijiet tal-ftuħ tar-Reġistru għall-pubbliku;

               —

               il-parti prinċipali li tkun ipproduċiet l-informazzjoni jew l-annessi taħt l-Artikolu 105(1) jew (2) tar-Regoli tal-Proċedura tal-Qorti Ġenerali għandha tiġborhom mill-uffiċċju FIDUCIA fil-preżenza ta' rappreżentant tar-Reġistru tal-Qorti Ġenerali meta ma tawtorizzax il-komunikazzjoni tagħhom taħt l-Artikolu 105(4) tal-imsemmija Regoli, mal-irtirar tagħhom konformement mal-Artikolu 105(7) tal-istess Regoli jew mal-iskadenza tat-terminu previst fl-ewwel paragrafu tal-Artikolu 56 tal-Istatut tal-Qorti tal-Ġustizzja tal-Unjoni Ewropea, sakemm ma jkunx ġie ppreżentat appell f'dan it-terminu;

               —

               fil-każ li, fit-terminu previst fl-ewwel paragrafu tal-Artikolu 56 tal-Istatut tal-Qorti tal-Ġustizzja tal-Unjoni Ewropea, ikun ġie ppreżentat appell mid-deċiżjoni tal-Qorti Ġenerali, l-informazzjoni jew l-annessi prodotti fil-kuntest ta' din il-kawża taħt l-Artikolu 105(1) jew (2) tar-Regoli tal-Proċedura tal-Qorti Ġenerali għandhom jitqiegħdu għad-dispożizzjoni tal-Qorti tal-Ġustizzja. Għal dan il-għan, hekk kif ir-Reġistratur tal-Qorti Ġenerali jiġi informat bl-eżistenza ta' dan l-appell, huwa għandu jibgħat ittra lir-Reġistratur tal-Qorti tal-Ġustizzja fejn jinformah li l-informazzjoni jew l-annessi kkonċernati jinsabu għad-dispożizzjoni tal-Qorti tal-Ġustizzja. Ir-Reġistratur tal-Qorti Ġenerali għandu fl-istess ħin jinforma lill-awtorità ta' sigurtà dwar il-fatt li l-informazzjoni jew l-annessi kkonċernati għandhom jitqiegħdu għad-dispożizzjoni tal-Qorti tal-Ġustizzja, mingħajr ċaqliq fiżiku tal-imsemmija informazzjoni jew annessi. Dan id-dettall għandu jiġi rreġistrat mill-uffiċċju FIDUCIA. Il-parti prinċipali li tkun ipproduċiet din l-informazzjoni jew dawn l-annessi għandha tiġborhom mill-uffiċċju FIDUCIA, fil-preżenza ta' rappreżentant tar-Reġistru tal-Qorti tal-Ġustizzja, malli tiġi nnotifikata d-deċiżjoni li taqta' l-appell, sakemm il-kawża ma tintbagħatx lura quddiem il-Qorti Ġenerali sabiex tiddeċidiha;

               —

               fil-każ li l-kawża tintbagħat lura quddiem il-Qorti Ġenerali, il-Qorti tal-Ġustizzja għandha tqiegħed l-informazzjoni jew l-annessi kkonċernati għad-dispożizzjoni tal-Qorti Ġenerali malli tiġi nnotifikata d-deċiżjoni li taqta' l-appell. Għal dan il-għan, ir-Reġistratur tal-Qorti tal-Ġustizzja għandu jibgħat ittra lir-Reġistratur tal-Qorti Ġenerali fejn jinformah li l-informazzjoni jew l-annessi kkonċernati jinsabu għad-dispożizzjoni tal-Qorti Ġenerali. Ir-Reġistratur tal-Qorti tal-Ġustizzja għandu fl-istess ħin jinforma lill-awtorità ta' sigurtà dwar il-fatt li l-informazzjoni jew l-annessi kkonċernati għandhom jitqiegħdu għad-dispożizzjoni tal-Qorti Ġenerali, mingħajr ċaqliq fiżiku tal-imsemmija informazzjoni jew annessi. Dan id-dettall għandu jiġi rreġistrat mill-uffiċċju FIDUCIA. Il-parti prinċipali li tkun ipproduċiet din l-informazzjoni jew dawn l-annessi għandha tiġborhom mill-uffiċċju FIDUCIA, fil-preżenza ta' rappreżentant tar-Reġistru tal-Qorti Ġenerali, malli jiskadi t-terminu previst fl-ewwel paragrafu tal-Artikolu 56 tal-Istatut tal-Qorti tal-Ġustizzja tal-Unjoni Ewropea, sakemm ma jkunx ġie ppreżentat appell f'dan it-terminu.

         Artikolu 4
   Marka FIDUCIA
   1.   Il-marka FIDUCIA għandha tingħata mill-uffiċċju FIDUCIA lill-informazzjoni jew lill-annessi kollha prodotti konformement mal-Artikolu 105(1) jew (2) tar-Regoli tal-Proċedura tal-Qorti Ġenerali.
   2.   Il-marka FIDUCIA għandha tingħata wkoll mill-uffiċċju FIDUCIA lil kull element ta' informazzjoni li jirriproduċi, kompletament jew parzjalment, il-kontenut tal-informazzjoni jew tal-annessi prodotti konformement mal-Artikolu 105(1) jew (2) tal-imsemmija Regoli, kif ukoll lil kull kopja ta' tali informazzjoni jew annessi.
   3.   Il-marka FIDUCIA għandha tingħata wkoll mill-uffiċċju FIDUCIA lid-dokumenti u lir-reġistri stabbiliti mill-uffiċċju FIDUCIA skont din id-deċiżjoni li l-iżvelar mhux awtorizzat tagħhom jista' jippreġudika s-sigurtà tal-Unjoni jew ta' wieħed jew iktar mill-Istati Membri tagħha jew it-tmexxija tar-relazzjonijiet internazzjonali tagħhom.
   4.   Il-marka FIDUCIA għandha titqiegħed b'mod viżibbli fuq il-paġni u fuq il-mezzi kollha tal-elementi ta' informazzjoni FIDUCIA.
   5.   It-tqegħid tal-marka FIDUCIA u t-tneħħija ta' din il-marka, fil-kundizzjonijiet previsti fl-Anness III, ma għandux ikollhom impatt fuq il-klassifikazzjoni tal-elementi ta' informazzjoni kkomunikati lill-Qorti Ġenerali.
   Artikolu 5
   Protezzjoni tal-elementi ta' informazzjoni FIDUCIA
   1.   Il-protezzjoni tal-elementi ta' informazzjoni FIDUCIA għandha tkun ekwivalenti għal dik żgurata għall-IKUE SECRET UE/EU SECRET konformement mar-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE.
   2.   Huwa l-kompitu tad-detentur ta' kwalunkwe element ta' informazzjoni FIDUCIA li jipproteġih konformement ma' din id-deċiżjoni.
   Artikolu 6
   Ġestjoni tar-riskji ta' sigurtà
   1.   Ir-riskji għall-elementi ta' informazzjoni FIDUCIA għandhom jiġu ġestiti fil-kuntest ta' proċedura ta' analiżi tar-riskji li l-għan tagħha jkun li jiġu ddeterminati r-riskji magħrufa għas-sigurtà, li jiġu ddefiniti l-miżuri ta' sigurtà li permezz tagħhom dawn ir-riskji jkunu jistgħu jitnaqqsu għal livell aċċettabbli konformement mal-prinċipji bażiċi u mal-istandards minimi stabbiliti f'din id-deċiżjoni u li jiġu applikati dawn il-miżuri. L-effikaċja ta' tali miżuri għandha tkun is-suġġett ta' evalwazzjoni kontinwa mill-awtorità ta' sigurtà.
   2.   Il-miżuri ta' sigurtà għall-protezzjoni tal-elementi ta' informazzjoni FIDUCIA matul il-proċedura kollha quddiem il-Qorti tal-Ġustizzja għandhom ikunu proporzjonati, b'mod partikolari, għall-forma tal-elementi ta' informazzjoni jew tal-materjali kkonċernati kif ukoll għall-volum tagħhom, għall-ambjent u għall-istruttura tas-siti tal-uffiċċju FIDUCIA, kif ukoll għat-theddida evalwata fuq il-livell lokali li jirrappreżentaw l-attivitajiet malizjużi u/jew kriminali, inklużi l-ispjunaġġ, is-sabutaġġ u t-terroriżmu.
   3.   Il-pjan intern ta' emerġenza tal-Qorti tal-Ġustizzja tal-Unjoni Ewropea għandu jieħu inkunsiderazzjoni l-ħtieġa li l-elementi ta' informazzjoni FIDUCIA jiġu protetti fil-każ ta' emerġenza sabiex jiġu impediti l-aċċess u l-iżvelar mhux awtorizzati kif ukoll it-telf ta' integrità jew ta' disponibbiltà.
   4.   Il-miżuri ta' prevenzjoni u ta' ritorn għall-kundizzjonijiet operattivi maħsuba sabiex jiġi llimitat l-impatt ta' nuqqasijiet jew ta' inċidenti gravi fuq it-trattament u l-ħażna ta' elementi ta' informazzjoni FIDUCIA għandhom jiġu previsti fil-pjan intern ta' emerġenza tal-Qorti tal-Ġustizzja tal-Unjoni Ewropea.
   Artikolu 7
   Miżuri ta' sigurtà fir-rigward tal-persuni
   1.   L-aċċess għall-elementi ta' informazzjoni FIDUCIA jista' jingħata biss lill-persuni li:

               —

               ikollhom ħtieġa ta' għarfien ta' dawn l-elementi ta' informazzjoni,

               —

               bla ħsara għall-paragrafu 2 ta' dan l-artikolu, ikunu ġew awtorizzati jkollhom aċċess għal elementi ta' informazzjoni FIDUCIA, u

               —

               ikunu ġew informati bir-responsabbiltajiet tagħhom.

         2.   L-Imħallfin u l-Avukati Ġenerali tal-Qorti tal-Ġustizzja għandhom, bis-saħħa tal-funzjoni tagħhom, jitqiesu li huma awtorizzati jkollhom aċċess għall-elementi ta' informazzjoni FIDUCIA.
   3.   Il-proċedura sabiex jiġi ddeterminat jekk uffiċjal jew membru ieħor tal-persunal tal-Qorti tal-Ġustizzja tal-Unjoni Ewropea jistax, fid-dawl tal-lealtà, tal-integrità u tal-affidabbiltà tiegħu, jiġi awtorizzat sabiex ikollu aċċess għal elementi ta' informazzjoni FIDUCIA hija ppreċiżata fl-Anness I.
   4.   Qabel jingħataw aċċess għal elementi ta' informazzjoni FIDUCIA u, wara, f'intervalli regolari, il-persuni kkonċernati kollha għandhom jiġu informati dwar ir-responsabbiltajiet tagħhom fil-qasam tal-protezzjoni tal-elementi ta' informazzjoni FIDUCIA konformement ma' din id-deċiżjoni u għandhom jirrikonoxxu dawn ir-responsabbiltajiet bil-miktub.
   Artikolu 8
   Sigurtà fiżika
   1.   “Sigurtà fiżika” tfisser l-applikazzjoni ta' miżuri fiżiċi u tekniċi ta' protezzjoni sabiex jiġi impedit l-aċċess mhux awtorizzat għall-elementi ta' informazzjoni FIDUCIA.
   2.   Il-miżuri ta' sigurtà fiżika għandhom ikunu maħsuba sabiex jipprekludu kull dħul, bl-ingann jew bil-forza, fis-siti tal-uffiċċju FIDUCIA, sabiex ikollhom effett dissważiv, sabiex jimpedixxu u jidentifikaw l-atti mhux awtorizzati, kif ukoll sabiex jippermettu li tiġi stabbilita distinzjoni bejn il-persuni awtorizzati u dawk li ma humiex awtorizzati li jkollhom aċċess għall-elementi ta' informazzjoni FIDUCIA konformement mal-prinċipju ta' ħtieġa ta' għarfien. Dawn il-miżuri għandhom jiġu ddeterminati fuq il-bażi ta' proċedura ta' ġestjoni tar-riskji.
   3.   Il-miżuri ta' sigurtà fiżika għandhom jiġu implementati fir-rigward tas-siti tal-uffiċċju FIDUCIA li fihom jiġu ttrattati u jinħażnu l-elementi ta' informazzjoni FIDUCIA. Dawn il-miżuri għandhom ikunu maħsuba sabiex jiżguraw protezzjoni ekwivalenti għal dik li jibbenefikaw minnha l-IKUE SECRET UE/EU SECRET konformement mar-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE. Ebda element ta' informazzjoni FIDUCIA ma jista' jinħażen jew jiġi kkonsultat barra mis-siti tal-uffiċċju FIDUCIA maħluqa għal dan il-għan fi ħdan żona li hija wkoll tkun taħt sigurtà.
   4.   Sabiex jiġu protetti l-elementi ta' informazzjoni FIDUCIA għandhom jintużaw biss tagħmir jew arranġamenti konformi mar-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE.
   5.   Il-modalitajiet ta' applikazzjoni ta' dan l-artikolu jinsabu fl-Anness II.
   Artikolu 9
   Ġestjoni tal-elementi ta' informazzjoni FIDUCIA
   1.   “Ġestjoni tal-elementi ta' informazzjoni FIDUCIA” tfisser l-applikazzjoni ta' miżuri amministrattivi maħsuba sabiex jiġu protetti l-elementi ta' informazzjoni FIDUCIA matul il-proċedura kollha quddiem il-Qorti tal-Ġustizzja, u sabiex dawn l-elementi ta' informazzjoni jiġu ssorveljati bil-għan li jkunu ffaċilitati l-prevenzjoni u l-identifikazzjoni ta' kompromess jew ta' telf, intenzjonati jew aċċidentali, ta' tali elementi ta' informazzjoni
   2.   Il-miżuri ta' ġestjoni tal-elementi ta' informazzjoni FIDUCIA għandhom jikkonċernaw, b'mod partikolari, ir-reġistrazzjoni, il-konsultazzjoni, il-ħolqien, id-duplikazzjoni, il-ħażna, l-għoti lura u l-qerda tal-elementi ta' informazzjoni FIDUCIA.
   3.   Malli jaslu, u qabel kwalunkwe trattament, l-elementi ta' informazzjoni FIDUCIA għandhom jiġu rreġistrati mill-uffiċċju FIDUCIA.
   4.   Is-siti tal-uffiċċju FIDUCIA għandhom ikunu s-suġġett ta' spezzjoni regolari mill-awtorità ta' sigurtà.
   5.   Il-modalitajiet ta' applikazzjoni ta' dan l-artikolu jinsabu fl-Anness III.
   Artikolu 10
   Protezzjoni tal-elementi ta' informazzjoni FIDUCIA ttrattati b'mod elettroniku
   1.   Is-sistemi tal-informatika u ta' komunikazzjoni (kompjuters u apparat periferiku) li jintużaw għat-trattament tal-elementi ta' informazzjoni FIDUCIA għandhom ikunu jinsabu fis-siti tal-uffiċċju FIDUCIA. Huma għandhom ikunu iżolati minn kull netwerk informatiku.
   2.   Għandhom jiġu implementati miżuri ta' sigurtà sabiex it-tagħmir informatiku użat għat-trattament tal-elementi ta' informazzjoni FIDUCIA jiġi protett kontra l-kompromess ta' dawn l-elementi ta' informazzjoni minn trażmissjonijiet elettromanjetiċi mhux intenzjonati (miżuri ta' sigurtà ekwivalenti għal dawk applikati għall-IKUE SECRET UE/EU SECRET konformement mar-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE).
   3.   Is-sistemi tal-informatika u ta' komunikazzjoni għandhom ikunu s-suġġett ta' ċertifikazzjoni maħruġa mill-awtorità ta' sigurtà li għandha tiżgura li dawn jissodisfaw ir-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE.
   4.   Il-modalitajiet ta' applikazzjoni ta' dan l-artikolu jinsabu fl-Anness IV.
   Artikolu 11
   Sigurtà fil-każ ta' intervent estern
   1.   “Sigurtà fil-każ ta' intervent estern” tfisser l-applikazzjoni ta' miżuri maħsuba sabiex jiżguraw il-protezzjoni tal-elementi ta' informazzjoni FIDUCIA minn kuntratturi li l-intervent tagħhom ikun meħtieġ fil-kuntest tal-manutenzjoni tas-sistemi tal-informatika u ta' komunikazzjoni iżolati tan-netwerk informatiku jew fil-kuntest ta' intervent li jeħtieġ iċ-ċaqliq urġenti ta' elementi ta' informazzjoni FIDUCIA sabiex jitqiegħdu f'sit sigur.
   2.   L-awtorità ta' sigurtà tista' tikkummissjona t-twettiq ta' kompiti li jimplikaw jew li jeħtieġu, taħt il-kuntratt tagħhom, l-aċċess għal elementi ta' informazzjoni FIDUCIA lil kuntratturi rreġistrati fi Stat Membru.
   3.   L-awtorità ta' sigurtà għandha tiżgura li l-istandards minimi ta' sigurtà previsti f'din id-deċiżjoni u msemmija fil-kuntratt jiġu osservati meta jingħataw kuntratti.
   4.   Il-membri tal-persunal ta' kuntrattur jista' jkollhom aċċess għal elementi ta' informazzjoni FIDUCIA biss jekk ikunu ġew awtorizzati għal dan il-għan mill-awtorità ta' sigurtà fuq il-bażi ta' awtorizzazzjoni ta' sigurtà tal-persunal maħruġa mill-Awtorità Nazzjonali ta' Sigurtà jew minn kwalunkwe awtorità ta' sigurtà kompetenti oħra konformement mal-liġijiet jew mar-regolamenti nazzjonali.
   5.   Il-modalitajiet ta' applikazzjoni ta' dan l-artikolu jinsabu fl-Anness V.
   Artikolu 12
   Assenza ta' trażmissjoni diġitali, ta' komunikazzjoni u ta' skambju ta' elementi ta' informazzjoni FIDUCIA
   1.   L-elementi ta' informazzjoni FIDUCIA fl-ebda każ ma jistgħu jiġu trażmessi f'forma diġitali.
   2.   Il-Qorti tal-Ġustizzja ma għandhiex tittrażmetti elementi ta' informazzjoni FIDUCIA, la lill-istituzzjonijiet, korpi, organi jew aġenziji tal-Unjoni, la lill-Istati Membri, la lill-partijiet l-oħra fil-kawża, u lanqas lil xi terz.
   Artikolu 13
   Ksur tas-sigurtà u kompromess ta' elementi ta' informazzjoni FIDUCIA
   1.   Ksur tas-sigurtà huwa att jew ommissjoni mwettqa minn persuna li jmorru kontra r-regoli ta' sigurtà stabbiliti f'din id-deċiżjoni.
   2.   Ikun hemm kompromess meta, b'riżultat ta' ksur tas-sigurtà, l-elementi ta' informazzjoni FIDUCIA jkunu ġew żvelati, kompletament jew parzjalment, lil persuni li ma humiex awtorizzati jew li ma humiex meqjusa li huma awtorizzati.
   3.   Kull ksur jew kull suspett ta' ksur tas-sigurtà għandhom jiġu rrapportati immedjatament lill-awtorità ta' sigurtà.
   4.   Meta jiġi stabbilit jew meta jkun hemm raġunijiet raġonevoli sabiex jiġi preżunt li elementi ta' informazzjoni FIDUCIA ġew kompromessi jew mitlufa, l-awtorità ta' sigurtà, b'kollaborazzjoni mill-qrib mal-President u mar-Reġistratur tal-Qorti tal-Ġustizzja, għandha tieħu l-miżuri adatti kollha konformement mad-dispożizzjonijiet applikabbli sabiex:

               (a)

               tinforma b'dan lill-parti prinċipali li tkun ipproduċiet l-informazzjoni jew l-annessi kkonċernati;

               (b)

               titlob lill-awtorità kompetenti tiftaħ investigazzjoni amministrattiva;

               (c)

               tevalwa d-dannu potenzjalment ikkawżat lis-sigurtà tal-Unjoni jew ta' wieħed jew iktar mill-Istati Membri tagħha jew lit-tmexxija tar-relazzjonijiet internazzjonali tagħhom;

               (d)

               tevita li l-fatti jerġgħu jseħħu, u

               (e)

               tinforma lill-awtoritajiet kompetenti dwar il-miżuri meħuda.

         5.   Kwalunkwe persuna responsabbli għal ksur tar-regoli ta' sigurtà stabbiliti f'din id-deċiżjoni għandha tkun suġġetta għal sanzjoni dixxiplinari konformement mad-dispożizzjonijiet applikabbli. Kwalunkwe persuna responsabbli għall-kompromess jew għat-telf ta' elementi ta' informazzjoni FIDUCIA għandha tkun suġġetta għal sanzjonijiet dixxiplinari u/jew tista' tkun is-suġġett ta' proċeduri ġudizzjarji konformement mad-dispożizzjonijiet applikabbli.
   Artikolu 14
   Organizzazzjoni tas-sigurtà fi ħdan il-Qorti tal-Ġustizzja
   1.   L-uffiċċju FIDUCIA għandu jimplementa l-protezzjoni tal-elementi ta' informazzjoni skont din id-deċiżjoni.
   2.   L-awtorità ta' sigurtà għandha tkun responsabbli għall-applikazzjoni korretta ta' din id-deċiżjoni. Għal dan il-għan, l-awtorità ta' sigurtà għandha:

               (a)

               tapplika l-politika ta' sigurtà tal-Qorti tal-Ġustizzja tal-Unjoni Ewropea u tevalwaha perjodikament;

               (b)

               tissorvelja l-implementazzjoni ta' din id-deċiżjoni mill-uffiċċju FIDUCIA;

               (c)

               jekk ikun il-każ, tordna t-twettiq ta' investigazzjoni, fil-kundizzjonijiet previsti fl-Artikolu 13, dwar kwalunkwe kompromess jew telf, jew dwar kwalunkwe suspett ta' kompromess jew telf, ta' elementi ta' informazzjoni FIDUCIA;

               (d)

               twettaq ispezzjonijiet perjodiċi tal-arranġamenti ta' sigurtà maħsuba sabiex tiġi żgurata l-protezzjoni tal-elementi ta' informazzjoni FIDUCIA fis-siti tal-uffiċċju FIDUCIA.

         Artikolu 15
   Modalitajiet prattiċi ta' implementazzjoni
   Il-modalitajiet prattiċi ta' implementazzjoni ta' din id-deċiżjoni għandhom jiġu adottati mill-awtorità ta' sigurtà bi qbil mar-Reġistratur tal-Qorti tal-Ġustizzja.
   Article 16
   Dħul fis-seħħ
   Din id-deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fil-Lussemburgu, l-20 ta' Settembru 2016.

            Ir-Reġistratur

         A. CALOT ESCOBAR

            Il-President

         K. LENAERTS

      ANNESS I

         MIŻURI TA' SIGURTÀ FIR-RIGWARD TAL-PERSUNI

                  1.

                  Dan l-anness jistabbilixxi l-modalitajiet ta' applikazzjoni tal-Artikolu 7 tad-deċiżjoni.

                  2.

                  Ir-Reġistratur tal-Qorti tal-Ġustizzja għandu jidentifika, sa fejn huwa kkonċernat u sa fejn ikun strettament neċessarju, il-pożizzjonijiet li jeħtieġu aċċess għal elementi ta' informazzjoni FIDUCIA u li għalhekk jeħtieġu li l-uffiċjali jew il-membri l-oħra tal-persunal li jokkupaw il-pożizzjonijiet inkwistjoni jiġu awtorizzati jkollhom aċċess għal elementi ta' informazzjoni FIDUCIA.

                  3.

                  Sabiex tingħata awtorizzazzjoni ta' aċċess għal elementi ta' informazzjoni FIDUCIA, l-uffiċċju FIDUCIA għandu jittrażmetti l-kwestjonarju ta' sigurtà mimli mill-uffiċjal jew mill-membru l-ieħor tal-persunal ikkonċernati lill-Awtorità Nazzjonali tas-Sigurtà tal-Istat Membru li tiegħu l-individwu kkonċernat ikun ċittadin jew lil kwalunkwe awtorità nazzjonali oħra kompetenti, identifikata fir-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE (iktar 'il quddiem l-“ANS kompetenti”), u għandu jitlob li titwettaq investigazzjoni ta' sigurtà għal livell ta' klassifikazzjoni SECRET UE/EU SECRET.

                  4.

                  Meta tintemm l-investigazzjoni ta' sigurtà, skont il-liġijiet u r-regolamenti fis-seħħ fl-Istat Membru kkonċernat, l-ANS kompetenti għandha tinnotifika l-konklużjonijiet tal-investigazzjoni inkwistjoni lill-uffiċċju FIDUCIA.

                  5.

                  Fil-każ li, meta tintemm l-investigazzjoni ta' sigurtà, l-ANS kompetenti tkun kisbet l-assigurazzjoni li ma hemmx indikazzjonijiet sfavorevoli ta' natura li joħolqu dubju dwar il-lealtà, l-integrità u l-affidabbiltà tal-individwu kkonċernat, l-Awtorità tal-Ħatra kompetenti tista' tawtorizza lil dan l-individwu jkollu aċċess għal elementi ta' informazzjoni FIDUCIA.

                  6.

                  Fil-każ li, meta tintemm l-investigazzjoni ta' sigurtà, l-assigurazzjoni msemmija fil-paragrafu 5 ma tinkisibx, l-Awtorità tal-Ħatra għandha tinforma b'dan lill-individwu kkonċernat. F'tali każ, l-uffiċċju FIDUCIA, fuq istruzzjonijiet mill-Awtorità tal-Ħatra, jista' jitlob lill-ANS kompetenti tipprovdi kwalunkwe kjarifika komplementari li tkun f'pożizzjoni li tagħti skont il-liġijiet u r-regolamenti nazzjonali. Fil-każ li r-riżultati tal-investigazzjoni ta' sigurtà jiġu kkonfermati, l-awtorizzazzjoni ta' aċċess għal elementi ta' informazzjoni FIDUCIA ma għandhiex tingħata.

                  7.

                  L-awtorizzazzjoni ta' aċċess għal elementi ta' informazzjoni FIDUCIA għandha tkun valida għal ħames snin. Hija għandha tiġi rtirata meta l-persuna kkonċernata ma tibqax tokkupa l-pożizzjoni li teħtieġ aċċess għal elementi ta' informazzjoni FIDUCIA jew meta l-Awtorità tal-Ħatra tqis li hemm raġunijiet li jiġġustifikaw l-irtirar tal-awtorizzazzjoni.

                  8.

                  L-awtorizzazzjoni ta' aċċess għal elementi ta' informazzjoni FIDUCIA tista' tiġġedded konformement mal-proċedura prevista fil-paragrafi 3 sa 5.

                  9.

                  L-uffiċċju FIDUCIA għandu jżomm reġistru tal-awtorizzazzjonijiet ta' aċċess għal elementi ta' informazzjoni FIDUCIA.

                  10.

                  Jekk l-uffiċċju FIDUCIA jiġi informat bir-riskju għas-sigurtà li tirrappreżenta persuna li jkollha awtorizzazzjoni ta' aċċess għal elementi ta' informazzjoni FIDUCIA, l-uffiċċju FIDUCIA għandu jwissi b'dan lill-ANS kompetenti u l-Awtorità tal-Ħatra tista' tissospendi l-aċċess għal elementi ta' informazzjoni FIDUCIA jew tirtira l-awtorizzazzjoni ta' aċċess għal dawn l-elementi ta' informazzjoni.

                  11.

                  Fil-każ ta' urġenza, l-Awtorità tal-Ħatra tista', wara li tikkonsulta lill-ANS kompetenti u bla ħsara għar-riżultati ta' verifiki preliminari mwettqa sabiex jiġi żgurat li ma hemmx indikazzjonijiet sfavorevoli, tagħti, fuq bażi temporanja, lill-uffiċjali jew lill-membri l-oħra tal-persunal ikkonċernati awtorizzazzjoni ta' aċċess għal elementi ta' informazzjoni FIDUCIA. Din l-awtorizzazzjoni temporanja għandha tkun valida sakemm tintemm il-proċedura prevista fil-paragrafi 3 sa 5, mingħajr madankollu ma tista' tkun għal iktar minn sitt xhur mid-data li fiha t-talba għal investigazzjoni ta' sigurtà titressaq quddiem l-ANS kompetenti.

                  12.

                  Qabel ma jingħataw aċċess għal elementi ta' informazzjoni FIDUCIA, il-persuni awtorizzati għal dan il-għan għandhom isegwu taħriġ maħsub sabiex ikunu jistgħu jassumu r-responsabbiltajiet tagħhom fit-trattament tal-elementi ta' informazzjoni FIDUCIA. L-awtorizzazzjoni ta' aċċess għal elementi ta' informazzjoni FIDUCIA għandha jkollha effett biss wara dan it-taħriġ u wara rikonoxximent ta' responsabbiltà bil-miktub.

      ANNESS II

         SIGURTÀ FIŻIKA

      I.   INTRODUZZJONI

                  1.

                  Dan l-anness jistabbilixxi l-modalitajiet ta' applikazzjoni tal-Artikolu 8 tad-deċiżjoni. Huwa jipprevedi r-regoli minimi ta' protezzjoni fiżika tas-siti tal-uffiċċju FIDUCIA li fihom jiġu ttrattati u jinħażnu l-elementi ta' informazzjoni FIDUCIA.

                  2.

                  Il-miżuri ta' sigurtà fiżika għandhom ikunu maħsuba sabiex jimpedixxu l-aċċess mhux awtorizzat għall-elementi ta' informazzjoni FIDUCIA billi:

                              (a)

                              jiggarantixxu li l-elementi ta' informazzjoni FIDUCIA jiġu ttrattati u jinħażnu korrettament;

                              (b)

                              jippermettu li tiġi stabbilita distinzjoni bejn il-persuni awtorizzati u dawk li ma humiex awtorizzati jkollhom aċċess għall-elementi ta' informazzjoni FIDUCIA konformement mal-prinċipju ta' ħtieġa ta' għarfien;

                              (c)

                              jkollhom effett dissważiv, billi jimpedixxu u jidentifikaw l-atti mhux awtorizzati, u

                              (d)

                              jimpedixxu jew idewmu kull dħul bl-ingann jew bil-forza fis-siti tal-uffiċċju FIDUCIA.

                  3.

                  Il-miżuri ta' sigurtà fiżika għandhom jintgħażlu fuq il-bażi ta' evalwazzjoni tat-theddid fil-konfront tal-elementi ta' informazzjoni FIDUCIA. Dawn il-miżuri għandhom jieħdu inkunsiderazzjoni l-ambjent u l-istruttura tas-siti tal-uffiċċju FIDUCIA. L-awtorità ta' sigurtà għandha tiddetermina l-livell ta' sigurtà li għandu jintlaħaq minn kull waħda mill-miżuri fiżiċi segwenti:

                              (a)

                              barriera perimetrika li tiddefendi l-limiti taż-żona li għandha tiġi protetta;

                              (b)

                              sistema għall-iskoperta ta' intrużjoni mqabbda maċ-ċentru ta' kontroll u ta' sigurtà tal-Qorti tal-Ġustizzja tal-Unjoni Ewropea;

                              (c)

                              sistema għall-kontroll tal-aċċess imħaddma permezz ta' mezzi elettroniċi jew elettromekkaniċi u operata minn membru tal-persunal tas-sigurtà;

                              (d)

                              persunal tas-sigurtà mħarreġ, li jkun taħt superviżjoni u li jkun ġie awtorizzat ikollu aċċess għal elementi ta' informazzjoni FIDUCIA;

                              (e)

                              sistema ta' sorveljanza vidjo b'ċirkwit magħluq operata mill-persunal tas-sigurtà u mqabbda mas-sistema għall-iskoperta ta' intrużjoni u mas-sistema għall-kontroll tal-aċċess;

                              (f)

                              sistema ta' dawl ta' sigurtà li tiżgura sorveljanza effikaċi diretta jew permezz ta' sistema ta' sorveljanza vidjo;

                              (g)

                              kull miżura fiżika oħra adatta maħsuba sabiex ikollha effett dissważiv fir-rigward tal-aċċess mhux awtorizzat jew sabiex tidentifika tali aċċess, jew sabiex timpedixxi l-konsultazzjoni, it-telf jew id-deterjorament ta' element ta' informazzjoni FIDUCIA.

            II.   SITI GĦALL-ĦAŻNA U GĦALL-KONSULTAZZJONI TAL-ELEMENTI TA' INFORMAZZJONI FIDUCIA

         Ħolqien ta' siti fiżikament protetti għall-ħażna u għall-konsultazzjoni

                  4.

                  Għandhom jinħolqu siti ta' sigurtà għall-ħażna u għall-konsultazzjoni ta' elementi ta' informazzjoni FIDUCIA. L-elementi ta' informazzjoni FIDUCIA jistgħu jinħażnu u jiġu kkonsultati biss fis-siti tal-uffiċċju FIDUCIA li jissodisfaw, fir-rigward tal-punti kollha, ir-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE.

                  5.

                  Fi ħdan dawn is-siti, il-ħażna tal-elementi ta' informazzjoni FIDUCIA għandha tkun żgurata f'kontenituri ta' sigurtà li jissodisfaw ukoll, fir-rigward tal-punti kollha, ir-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE.

                  6.

                  Ebda sistema ta' komunikazzjoni (telefon jew xi tagħmir elettroniku ieħor) ma tista' tiddaħħal fis-siti tal-uffiċċju FIDUCIA.

                  7.

                  Is-sala fejn jinżammu l-laqgħat fl-uffiċċju FIDUCIA għandha tiġi protetta kontra sorveljanza mhux awtorizzata. Din is-sala għandha tkun is-suġġett, f'intervalli regolari, ta' spezzjonijiet ta' sigurtà elettronika.

         Aċċess għas-siti ta' ħażna u ta' konsultazzjoni

                  8.

                  L-aċċess għas-siti tal-uffiċċju FIDUCIA għandu jiġi kkontrollat permezz ta' bieb doppju b'sistema ta' identifikazzjoni u taħt sorveljanza vidjo.

                  9.

                  Il-persuni li jkunu ġew awtorizzati jkollhom aċċess għal elementi ta' informazzjoni FIDUCIA u l-persuni meqjusa li huma awtorizzati għandu jkun jista' jkollhom aċċess għas-siti tal-uffiċċju FIDUCIA sabiex jikkonsultaw l-elementi ta' informazzjoni FIDUCIA fil-kundizzjonijiet previsti fl-Artikolu 7(1) u (2) ta' din id-deċiżjoni.

                  10.

                  L-awtorità ta' sigurtà tista', f'każijiet eċċezzjonali, tawtorizza l-aċċess minn persuni mhux awtorizzati li l-intervent tagħhom fis-siti tal-uffiċċju FIDUCIA jkun indispensabbli, bla ħsara għall-kundizzjoni li l-aċċess għal dawn is-siti ma għandux jimplika aċċess għall-elementi ta' informazzjoni FIDUCIA, li għandhom jinżammu moħbija fil-kontenituri ta' sigurtà. L-aċċess ta' dawn il-persuni jista' jitwettaq biss meta jkunu akkumpanjati u meta jkunu taħt sorveljanza permanenti minn persuna mill-uffiċċju FIDUCIA li tkun ingħatat awtorizzazzjoni sabiex ikollha aċċess għal elementi ta' informazzjoni FIDUCIA.

                  11.

                  Kull aċċess għas-siti tal-uffiċċju FIDUCIA għandu jiġi rreġistrat f'reġistru tal-aċċess. Dan ir-reġistru għandu jinżamm f'post informatiku ta' ħidma li jinsab f'dawn is-siti. Is-sistema tal-informatika u ta' komunikazzjoni użata għal dan il-għan għandha tkun konformi mar-rekwiżiti ta' sigurtà stabbiliti fl-Artikolu 10 tad-deċiżjoni kif ukoll fl-Anness IV.

                  12.

                  Il-miżuri ta' protezzjoni li jirregolaw l-użu bil-miktub tal-elementi ta' informazzjoni FIDUCIA għandhom japplikaw fil-każ ta' użu orali ta' dawn l-istess elementi ta' informazzjoni.

            III.   KONTROLL TAĊ-ĊWIEVET U TAL-KOMBINAZZJONIJIET UŻATI GĦALL-PROTEZZJONI TAL-ELEMENTI TA' INFORMAZZJONI FIDUCIA

                  13.

                  L-awtorità ta' sigurtà għandha tiddefinixxi l-proċeduri għall-ġestjoni taċ-ċwievet u tal-kombinazzjonijiet għas-siti tal-uffiċċju FIDUCIA u għall-kontenituri ta' sigurtà. Dawn il-proċeduri għandhom jipproteġu kontra aċċess mhux awtorizzat.

                  14.

                  Il-kombinazzjonijiet għandhom jiġu mmemorizzati mill-iżgħar numru possibbli ta' persuni li jkollhom bżonn li jkunu jafuhom. Il-kombinazzjonijiet tal-kontenituri ta' sigurtà fejn jinħażnu l-elementi ta' informazzjoni FIDUCIA għandhom jinbidlu:

                              (a)

                              meta jasal kontenitur ġdid;

                              (b)

                              ma' kull bidla fil-persunal li jkun jaf il-kombinazzjoni;

                              (c)

                              fil-każ ta' kompromess jew ta' suspett ta' kompromess;

                              (d)

                              meta jsiru manutenzjoni jew tiswija ta' katnazz;

                              (e)

                              minn tal-inqas kull tnax-il xahar.

                  15.

                  It-tagħmir tekniku maħsub għall-protezzjoni fiżika tal-elementi ta' informazzjoni FIDUCIA għandu jissodisfa r-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE. L-awtorità ta' sorveljanza għandha tkun responsabbli għall-osservanza ta' dawn ir-regoli.

                  16.

                  It-tagħmir tekniku għandu jiġi spezzjonat perjodikament u għandu jkun is-suġġett ta' manutenzjoni f'intervalli regolari. Il-manutenzjoni għandha tieħu inkunsiderazzjoni r-riżultati tal-ispezzjonijiet sabiex jiġi żgurat funzjonament ottimali kontinwu tat-tagħmir.

                  17.

                  Kull meta ssir spezzjoni għandha tiġi evalwata mill-ġdid l-effikaċja tad-diversi miżuri ta' sigurtà u tas-sistema ta' sigurtà fl-intier tagħha.

      ANNESS III

         ĠESTJONI TAL-ELEMENTI TA' INFORMAZZJONI FIDUCIA

      I.   INTRODUZZJONI

                  1.

                  Dan l-anness jistabbilixxi l-modalitajiet ta' applikazzjoni tal-Artikolu 9 tad-deċiżjoni. Huwa jipprevedi l-miżuri amministrattivi maħsuba sabiex jiġu protetti l-elementi ta' informazzjoni FIDUCIA matul il-proċedura kollha quddiem il-Qorti tal-Ġustizzja, u sabiex dawn l-elementi ta' informazzjoni jiġu ssorveljati bil-għan li jkunu ffaċilitati l-prevenzjoni u l-identifikazzjoni ta' kompromess jew ta' telf, intenzjonati jew aċċidentali, ta' tali elementi ta' informazzjoni.

            II.   REĠISTRU TAL-ELEMENTI TA' INFORMAZZJONI FIDUCIA

                  2.

                  Għandu jiġi stabbilit reġistru tal-elementi ta' informazzjoni FIDUCIA. Dan ir-reġistru għandu jinżamm, mill-uffiċċju FIDUCIA, f'post informatiku ta' ħidma li jinsab fis-siti tal-uffiċċju FIDUCIA. Is-sistema tal-informatika u ta' komunikazzjoni użata għall-finijiet taż-żamma ta' dan ir-reġistru għandha tkun konformi mar-rekwiżiti ta' sigurtà stabbiliti fl-Artikolu 10 tad-deċiżjoni kif ukoll fl-Anness IV.

            III.   REĠISTRAZZJONI TAL-ELEMENTI TA' INFORMAZZJONI FIDUCIA

                  3.

                  Għall-finijiet ta' din id-deċiżjoni, reġistrazzjoni għal finijiet ta' sigurtà (iktar 'il quddiem “reġistrazzjoni”) tfisser l-applikazzjoni ta' proċeduri li jippermettu li jinżamm rekord taċ-ċiklu ta' ħajja ta' element ta' informazzjoni FIDUCIA, inkluża l-qerda tiegħu.

                  4.

                  Ir-reġistrazzjoni tal-elementi ta' informazzjoni FIDUCIA għandha tiġi żgurata mill-uffiċċju FIDUCIA.

                  5.

                  L-uffiċċju FIDUCIA għandu jagħti awtomatikament il-marka FIDUCIA lill-informazzjoni jew lill-annessi prodotti taħt l-Artikolu 105(1) jew (2) tar-Regoli tal-Proċedura tal-Qorti Ġenerali. L-uffiċċju FIDUCIA għandu jirreġistra l-element ta' informazzjoni FIDUCIA fir-reġistru tal-elementi ta' informazzjoni FIDUCIA.

                  6.

                  L-uffiċċju FIDUCIA għandu jfassal rapport anness mar-reġistru tal-elementi ta' informazzjoni FIDUCIA li jispeċifika l-kundizzjonijiet li fihom jiġi rċevut l-element ta' informazzjoni. Dan l-element ta' informazzjoni għandu mbagħad jiġi ttrattat skont il-modalitajiet stabbiliti fil-paragrafu preċedenti.

                  7.

                  Ir-reġistrazzjoni, konformement mal-paragrafi 5 u 6, tal-element ta' informazzjoni FIDUCIA fir-reġistru tal-elementi ta' informazzjoni FIDUCIA għandha titwettaq bla ħsara għar-reġistrazzjoni proċedurali mwettqa mill-persuni li jkunu ġew awtorizzati jkollhom aċċess għal elementi ta' informazzjoni FIDUCIA fi ħdan ir-Reġistru.

            IV.   ĠESTJONI TAL-ELEMENTI TA' INFORMAZZJONI FIDUCIA

         Marka

                  8.

                  Meta IKUE jew kwalunkwe element ieħor ta' informazzjoni, li fir-rigward tagħhom jiġi indikat li l-komunikazzjoni tagħhom ser tippreġudika s-sigurtà tal-Unjoni jew ta' wieħed jew iktar mill-Istati Membri tagħha jew it-tmexxija tar-relazzjonijiet internazzjonali tagħhom, jiġu prodotti fil-kuntest tal-Artikolu 105(1) jew (2) tar-Regoli tal-Proċedura tal-Qorti Ġenerali, dawn għandhom jingħataw il-marka FIDUCIA mill-uffiċċju FIDUCIA.

                  9.

                  Il-marka FIDUCIA għandha tiġi indikata b'mod ċar u korrett fuq kull parti ta' dokument, irrispettivament mill-forma li fiha jkun ippreżentat l-element ta' informazzjoni: karta, awdjo, format elettroniku jew format ieħor.

         Ħolqien ta' element ta' informazzjoni FIDUCIA

                  10.

                  Huma biss persuna li tkun ġiet awtorizzata, jew persuna meqjusa li hija awtorizzata, sabiex ikollhom aċċess għal elementi ta' informazzjoni FIDUCIA li jistgħu joħolqu element ta' informazzjoni FIDUCIA kif speċifikat fl-Artikolu 4(2) u (3) ta' din id-deċiżjoni.

                  11.

                  Kull element ta' informazzjoni FIDUCIA maħluq għandu jiġi rreġistrat mill-uffiċċju FIDUCIA fir-reġistru tal-elementi ta' informazzjoni FIDUCIA.

                  12.

                  Kull element ta' informazzjoni FIDUCIA maħluq għandu jkun suġġett għar-regoli kollha dwar it-trattament tal-elementi ta' informazzjoni FIDUCIA, kif stabbiliti f'din id-deċiżjoni u fl-annessi tagħha.

         Tneħħija tal-marka FIDUCIA

                  13.

                  L-elementi ta' informazzjoni FIDUCIA għandhom jitilfu l-marka tagħhom f'żewġ każijiet:

                              (a)

                              Meta l-parti prinċipali li tkun ipproduċiet l-element ta' informazzjoni FIDUCIA tawtorizza t-trażmissjoni tiegħu lill-parti prinċipali l-oħra, l-element ta' informazzjoni inizjalment ikkomunikat kif ukoll l-elementi ta' informazzjoni kollha maħluqa fuq il-bażi ta' dan l-element ta' informazzjoni għandhom jitilfu l-marka FIDUCIA tagħhom;

                              (b)

                              Meta l-element ta' informazzjoni FIDUCIA jingħata lura lill-parti prinċipali li tkun ipproduċietu.

                  14.

                  It-tneħħija tal-marka FIDUCIA għandha titwettaq mill-uffiċċju FIDUCIA, li għandu jirreġistra din it-tneħħija fir-reġistru tal-elementi ta' informazzjoni FIDUCIA.

                  15.

                  It-tneħħija tal-marka FIDUCIA ma timplikax it-tneħħija tal-klassifikazzjoni bħala IKUE.

            V.   KOPJI TAL-ELEMENTI TA' INFORMAZZJONI FIDUCIA

                  16.

                  L-elementi ta' informazzjoni FIDUCIA ma għandhomx ikunu s-suġġett ta' kopji, sakemm dawn il-kopji ma jkunux indispensabbli. F'dan il-każ tal-aħħar, il-kopji għandhom isiru mill-uffiċċju FIDUCIA, li għandu jagħtihom numru u jirreġistrahom.

                  17.

                  Il-kopji għandhom ikunu suġġetti għar-regoli ta' sigurtà kollha stabbiliti f'din id-deċiżjoni u fl-annessi tagħha.

            VI.   QERDA TAL-ELEMENTI TA' INFORMAZZJONI FIDUCIA

                  18.

                  Meta l-informazzjoni jew l-annessi prodotti konformement mal-Artikolu 105(1) jew (2) tar-Regoli tal-Proċedura tal-Qorti Ġenerali jingħataw lura lill-parti prinċipali li tkun ipproduċiethom, l-elementi ta' informazzjoni kollha li jirriproduċu, totalment jew parzjalment, il-kontenut ta' tali informazzjoni jew ta' tali annessi kif ukoll il-kopji li setgħu saru għandhom jinqerdu.

                  19.

                  Il-qerda tal-elementi ta' informazzjoni FIDUCIA, prevista fil-paragrafu 18, għandha titwettaq mill-uffiċċju FIDUCIA bl-użu ta' metodi li jissodisfaw ir-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE sabiex tiġi prekluża l-kostruzzjoni mill-ġdid, totali jew parzjali, tagħhom.

                  20.

                  Il-qerda tal-elementi ta' informazzjoni FIDUCIA, imsemmija fil-paragrafu 18, għandha titwettaq fil-preżenza ta' xhud li jkun ġie awtorizzat sabiex ikollu aċċess għal elementi ta' informazzjoni FIDUCIA.

                  21.

                  L-uffiċċju FIDUCIA għandu jistabbilixxi proċess verbal tal-qerda.

                  22.

                  Il-proċess verbal tal-qerda għandu jiġi anness mar-reġistru tal-elementi ta' informazzjoni FIDUCIA. Kopja ta' dan il-proċess verbal għandha tintbagħat lill-parti prinċipali li tkun ipproduċiet id-dokument ikkonċernat.

      ANNESS IV

         PROTEZZJONI TAL-ELEMENTI TA' INFORMAZZJONI FIDUCIA TTRATTATI B'MOD ELETTRONIKU

                  1.

                  Dan l-anness jistabbilixxi l-modalitajiet ta' applikazzjoni tal-Artikolu 10.

                  2.

                  L-elementi ta' informazzjoni FIDUCIA jistgħu jiġu ttrattati biss fuq apparat elettroniku (post informatiku ta' ħidma, stampaturi, fotokopjaturi) li ma jkunux imqabbda man-netwerk informatiku u li jkunu jinsabu fis-siti tal-uffiċċju FIDUCIA.

                  3.

                  L-apparat elettroniku kollu li jintuża għat-trattament tal-elementi ta' informazzjoni FIDUCIA għandu jkun konformi mar-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE. Is-sigurtà ta' dan l-apparat għandha tiġi żgurata matul iċ-ċiklu kollu tal-ħajja tiegħu.

                  4.

                  Il-konnessjonijiet kollha possibbli għall-internet u għal għodod oħra (LAN, WLAN, Bluetooth, eċċ) għandhom ikunu ddiżattivati b'mod permanenti.

                  5.

                  Il-postijiet informatiċi ta' ħidma għandhom ikunu mgħammra bi protezzjoni adatta kontra l-virus. L-aġġornamenti tas-softwer kontra l-virus għandhom jitwettqu permezz ta' CD-ROM jew ta' memorja USB użati esklużivament għal dan l-iskop.

                  6.

                  Il-memorji tal-istampaturi u tal-fotokopjaturi għandhom jitħassru qabel kull operazzjoni ta' manutenzjoni.

                  7.

                  Għat-trattament tat-talbiet għal investigazzjoni msemmija fl-Anness I għandhom jintużaw biss il-prodotti kriptografiċi approvati konformement mar-regoli applikabbli fi ħdan l-istituzzjonijiet tal-Unjoni fil-qasam tal-protezzjoni tal-IKUE.

      ANNESS V

         SIGURTÀ FIL-KAŻ TA' INTERVENT ESTERN

                  1.

                  Dan l-anness jistabbilixxi l-modalitajiet ta' applikazzjoni tal-Artikolu 11.

                  2.

                  L-aċċess għall-elementi ta' informazzjoni FIDUCIA minn kuntrattur jista' jitwettaq biss fil-kuntest tal-manutenzjoni tas-sistemi tal-informatika u ta' komunikazzjoni iżolati min-netwerk informatiku jew fil-kuntest ta' intervent li jeħtieġ iċ-ċaqliq urġenti ta' elementi ta' informazzjoni FIDUCIA sabiex jitqiegħdu f'sit sigur.

                  3.

                  L-awtorità ta' sigurtà għandha tfassal linji gwida fil-qasam ta' intervent estern li jkopru, b'mod partikolari, l-awtorizzazzjoni ta' sigurtà tal-persunal tal-kuntrattur kif ukoll il-kontenut tal-kuntratti msemmija f'dan l-anness.

                  4.

                  Id-dokumenti marbuta mal-proċeduri ta' sejħa għal offerti u l-kuntratt ta' manutenzjoni tas-sistemi tal-informatika u ta' komunikazzjoni iżolati min-netwerk informatiku għandu jkollhom il-marka FIDUCIA meta jinkludu dettalji li l-iżvelar mhux awtorizzat tagħhom jista' jippreġudika s-sigurtà tal-Unjoni jew ta' wieħed jew iktar mill-Istati Membri tagħha jew it-tmexxija tar-relazzjonijiet internazzjonali tagħhom. L-anness ta' sigurtà ta' dan il-kuntratt għandu jinkludi d-dispożizzjonijiet li jobbligaw lill-kuntrattur josserva l-istandards minimi stabbiliti f'din id-deċiżjoni. In-nuqqas ta' osservanza ta' dawn l-istandards minimi jista' jikkostitwixxi raġuni suffiċjenti għax-xoljiment tal-kuntratt.

                  5.

                  Il-kuntratt li jimplika interventi li jeħtieġu ċ-ċaqliq b'urġenza ta' elementi ta' informazzjoni FIDUCIA sabiex jitqiegħdu f'post sigur għandu jinkludi n-numru ta' aġenti ta' sigurtà li għandu jkollhom approvazzjoni ta' sigurtà tal-persunal. Dan il-kuntratt ma għandu jagħti ebda preċiżazzjoni fir-rigward tal-proċeduri li għandhom jiġu implementati. Dan il-kuntratt ma għandux ikollu l-marka FIDUCIA.

                  6.

                  Il-kuntrattur ma jistax jagħti b'subappalt l-attivitajiet iddefiniti fis-sejħa għal offerti u fil-kuntratt li jimplika jew li jeħtieġ aċċess għal elementi ta' informazzjoni FIDUCIA.


title: Deċiżjoni tal-Kunsill (UE) 2017/449 tas-7 ta' Marzu 2017 dwar il-pożizzjoni li għandha tiġi adottata, f'isem l-Unjoni Ewropea, fis-sittin sessjoni tal-Kummissjoni dwar id-Drogi Narkotiċi dwar l-iskedar ta' sustanzi taħt il-Konvenzjoni Unika dwar Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971

text:
               15.3.2017

               MT

               Il-Ġurnal Uffiċjali tal-Unjoni Ewropea

               L 69/25

         DEĊIŻJONI TAL-KUNSILL (UE) 2017/449
   tas-7 ta' Marzu 2017
   dwar il-pożizzjoni li għandha tiġi adottata, f'isem l-Unjoni Ewropea, fis-sittin sessjoni tal-Kummissjoni dwar id-Drogi Narkotiċi dwar l-iskedar ta' sustanzi taħt il-Konvenzjoni Unika dwar Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 83(1) flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Konvenzjoni Unika tan-Nazzjonijiet Uniti (NU) dwar Drogi Narkotiċi tal-1961, kif emendata mill-Protokoll tal-1972 (il-“Konvenzjoni dwar id-Drogi Narkotiċi”) daħlet fis-seħħ fit-8 ta' Awwissu 1975.

               (2)

               Skont l-Artikolu 3 tal-Konvenzjoni dwar id-Drogi Narkotiċi, il-Kummissjoni dwar id-Drogi Narkotiċi tista' tiddeċiedi li żżid sustanzi mal-Iskedi ta' dik il-Konvenzjoni. Hija tista' tagħmel bidliet fl-Iskedi biss f'konformità mar-rakkomandazzjonijiet tal-Organizzazzjoni Dinjija tas-Saħħa (WHO), iżda tista' wkoll tiddeċiedi li ma tagħmilx il-bidliet rakkomandati mid-WHO.

               (3)

               Il-Konvenzjoni tan-NU dwar is-Sustanzi Psikotropiċi tal-1971 (il-“Konvenzjoni dwar is-Sustanzi Psikotropiċi”) daħlet fis-seħħ fis-16 ta' Awwissu 1976.

               (4)

               Skont l-Artikolu 2 tal-Konvenzjoni dwar is-Sustanzi Psikotropiċi, il-Kummissjoni dwar id-Drogi Narkotiċi tista' tiddeċiedi li żżid sustanzi mal-Iskedi ta' dik il-Konvenzjoni, jew li tneħħihom, abbażi tar-rakkomandazzjonijiet tad-WHO. Hija għandha setgħat diskrezzjonali wiesgħa biex tieħu kont ta' fatturi ekonomiċi, soċjali, legali, amministrattivi u ta' fatturi oħra, iżda ma tistax taġixxi b'mod arbitrarju.

               (5)

               Il-bidliet fl-Iskedi taż-żewġ Konvenzjonijiet għandhom riperkussjonijiet diretti fuq l-ambitu tal-applikazzjoni tal-liġi tal-Unjoni fil-qasam tal-kontroll tad-drogi. Id-Deċiżjoni Kwadru tal-Kunsill 2004/757/ĠAI (1) tapplika għas-sustanzi elenkati fl-Iskedi tal-Konvenzjoni dwar id-Drogi Narkotiċi u tal-Konvenzjoni dwar is-Sustanzi Psikotropiċi. Id-Deċiżjoni tal-Kunsill 2005/387/ĠAI (2) ma tapplikax għas-sustanzi elenkati fl-Iskedi tal-Konvenzjoni dwar id-Drogi Narkotiċi u tal-Konvenzjoni dwar is-Sustanzi Psikotropiċi. Għaldaqstant, kwalunkwe bidla fl-Iskedi annessi ma' dawk il-Konvenzjonijiet hija inkorporata direttament fir-regoli komuni tal-Unjoni.

               (6)

               Waqt is-sittin sessjoni tagħha fit-13 sas-17 ta' Marzu 2017 fi Vjenna, il-Kummissjoni dwar id-Drogi Narkotiċi għandha tiddeċiedi dwar iż-żieda ta' għaxar sustanzi ġodda mal-Iskedi tal-Konvenzjonijiet.

               (7)

               L-Unjoni mhijiex Parti għall-konvenzjonijiet rilevanti tan-NU. Hija għandha status ta' osservatur fil-Kummissjoni dwar id-Drogi Narkotiċi, fejn attwalment 12-il Stat Membru huma membri bi dritt għall-vot. Huwa għalhekk meħtieġ li l-Istati Membri jesprimu l-pożizzjoni tal-Unjoni dwar l-iskedar ta' sustanzi taħt il-Konvenzjoni dwar Drogi Narkotiċi u l-Konvenzjoni dwar is-Sustanzi Psikotropiċi.

               (8)

               Il-pożizzjoni li għandha tiġi adottata f'isem l-Unjoni fis-sessjoni li jmiss tal-Kummissjoni dwar id-Drogi Narkotiċi tikkonċerna biss l-iskedar ta' sustanzi taħt il-Konvenzjonijiet. Kwistjonijiet oħra għajr l-iskedar ta' sustanzi mhumiex is-suġġett ta' din id-Deċiżjoni u ser jiġu ttrattati mill-Istati Membri permezz ta' koordinazzjoni fil-marġini tas-sessjoni tal-Kummissjoni dwar id-Drogi Narkotiċi kif xieraq. Din id-Deċiżjoni hija mingħajr preġudizzju għad-delimitazzjoni tal-kompetenzi bejn l-Unjoni u l-Istati Membri dwar kwistjonijiet oħra b'rabta mal-Konvenzjonijiet.

               (9)

               Id-WHO fit-2 ta' Diċembru 2016 irrakkomandat lis-Segretarju Ġenerali tan-NU biex iżid żewġ sustanzi ġodda fl-Iskeda I tal-Konvenzjoni dwar id-Drogi Narkotiċi, u tmien sustanzi ġodda fl-Iskeda II tal-Konvenzjoni dwar is-Sustanzi Psikotropiċi.

               (10)

               Skont il-valutazzjoni tal-Kumitat ta' Esperti tad-WHO dwar id-Dipendenza fuq id-Drogi, is-sustanza U-47700 (3,4-dikloro-N- (2-dimetilammino-ċikloessil) -N-metil-benżamida) hija, sustanza komposta suxxettibbli għal abbuż simili u b'effetti ħżiena simili għal dawk ta' opjojdi kkontrollati bħall-morfina u l-AH-7921, li huma inklużi fl-Iskeda I tal-Konvenzjoni dwar id-Drogi Narkotiċi. Hija ma għandha l-ebda użu terapewtiku rreġistrat, u l-użu tagħha rriżulta f'imwiet. Hemm biżżejjed evidenza li qed tiġi abbużata jew li x'aktarx tiġi abbużata, u tista' ssir problema ta' saħħa pubblika u soċjali li tiġġustifika t-tqegħid tas-sustanza taħt kontroll internazzjonali. Konsegwentement, id-WHO tirrakkomanda li l-U-47700 titqiegħed fl-Iskeda I tal-Konvenzjoni dwar id-Drogi Narkotiċi.

               (11)

               Il-U-47700 hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni 2005/387/ĠAI. Il-U-47700 instabet f'14-il Stat Membru. Hija nbiegħet b'mod miftuħ fis-suq. Ġiet assoċjata ma' avvenimenti avversi serji, inklużi mwiet, u kienet is-suġġett ta' twissija relatata mas-saħħa pubblika maħruġa lis-Sistema ta' Twissija Bikrija tal-Unjoni.

               (12)

               Għalhekk, l-Istati Membri għandhom jieħdu l-pożizzjoni li jżidu l-U-47700 fl-Iskeda I tal-Konvenzjoni dwar id-Drogi Narkotiċi.

               (13)

               Skont il-valutazzjoni tal-Kumitat ta' Esperti, is-sustanza butirfentanil (N-fenil-N-[1-(2-feniletil)-4-piperidinyl]butanammid) hija sustanza komposta suxxettibbli għal abbuż simili u b'effetti ħżiena simili għal dawk ta' opjojdi kkontrollati, bħall-morfina u l-fentanil, li huma inklużi fl-Iskeda I tal-Konvenzjoni dwar id-Drogi Narkotiċi. Din tista' wkoll tiġi konvertita f'fentanil. Hija ma għandha l-ebda użu terapewtiku rreġistrat, u l-użu tagħha rriżulta f'imwiet. Hemm biżżejjed evidenza li qed tiġi abbużata jew li x'aktarx tiġi abbużata u tista' tikkostitwixxi problema ta' saħħa pubblika u soċjali li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-butirfentanil titqiegħed fl-Iskeda I tal-Konvenzjoni dwar id-Drogi Narkotiċi.

               (14)

               Il-butirfentanil hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. Il-butirfentanil instabet f'sitt Stati Membri. Hija nbiegħet b'mod miftuħ fis-suq. Ġiet assoċjata ma' avvenimenti avversi serji, inkluż fil-każ ta' mewt, li fih instabet, ta' mill-inqas persuna waħda u kienet is-suġġett ta' twissija relatata mas-saħħa pubblika maħruġa lis-Sistema ta' Twissija Bikrija tal-Unjoni.

               (15)

               Għalhekk, l-Istati Membri għandhom jieħdu l-pożizzjoni li jżidu l-butirfentanil fl-Iskeda I tal-Konvenzjoni dwar id-Drogi Narkotiċi.

               (16)

               Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż tal-4-Metiletkatinon jew il-4-MEC (2-(etilamin)-1-(4-metilfenil) propan-1-on) huwa sostanzjali. Il-4-MEC ma għandha l-ebda użu terapewtiku rreġistrat. Il-Kumitat ta' Esperti jirrikonoxxi li l-4-MEC għandha potenzjal għal abbuż simili u effetti ħżiena simili għal dawk tas-sustanzi fl-Iskeda II tal-Konvenzjoni dwar is-Sustanzi Psikotropiċi. Il-Kumitat ta' Esperti jqis li hemm biżżejjed evidenza li l-4-MEC qed tiġi abbużata jew x'aktarx tiġi abbużata, u li b'hekk tikkostitwixxi problema ta' saħħa pubblika u soċjali li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-4-MEC titqiegħed fl-Iskeda II tal-Konvenzjoni dwar is-Sustanzi Psikotropiċi.

               (17)

               Il-4-MEC hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni 2005/387/ĠAI. Il-4-MEC instabet fi 19-il Stat Membru. Hija nbiegħet b'mod miftuħ fis-suq. Ġiet assoċjata ma' għadd żgħir ta' avvenimenti avversi serji, inklużi mwiet.

               (18)

               Għalhekk, l-Istati Membri għandhom jieħdu l-pożizzjoni li jżidu l-4-MEC fl-Iskeda II tal-Konvenzjoni dwar is-Sustanzi Psikotropiċi.

               (19)

               Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż tal-etilon (1-(2H-1,3-benżodijossol-5-il)-2-(etilamin)propan-1-on) huwa sostanzjali. L-etilon ma għandha l-ebda użu terapewtiku rreġistrat. Il-Kumitat ta' Esperti jirrikonoxxi li l-etilon (1-(2H-1,3-benżodiossol-5-il)-2-(etilamin)propan-1-on) għandha potenzjal għal abbuż simili u effetti ħżiena simili għal dawk tas-sustanzi fl-Iskeda II tal-Konvenzjoni dwar is-Sustanzi Psikotropiċi. Il-Kumitat ta' Esperti jqis li hemm biżżejjed evidenza li l-etilon qed tiġi abbużata jew li x'aktarx tiġi abbużata, u li b'hekk tikkostitwixxi problema ta' saħħa pubblika u soċjali li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-etilon titqiegħed fl-Iskeda II tal-Konvenzjoni dwar is-Sustanzi Psikotropiċi.

               (20)

               L-etilon hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. L-etilon instabet fi 19-il Stat Membru. Hija nbiegħet b'mod miftuħ fis-suq. Ġiet assoċjata ma' għadd żgħir ta' avvenimenti avversi serji, inklużi mwiet.

               (21)

               Għalhekk, l-Istati Membri għandhom jieħdu l-pożizzjoni li jżidu l-etilon fl-Iskeda II tal-Konvenzjoni dwar is-Sustanzi Psikotropiċi.

               (22)

               Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż tal-pentedron jew l-α-Metilaminovalerofenon (2-(metilamin)-1-fenilpentan-1-on) huwa sostanzjali. Il-pentedron ma għandha l-ebda użu terapewtiku rreġistrat. Il-Kumitat ta' Esperti jirrikonoxxi li l-pentedron għandha potenzjal għal abbuż simili u effetti ħżiena simili għal dawk tas-sustanzi fl-Iskeda II tal-Konvenzjoni dwar is-Sustanzi Psikotropiċi. Il-Kumitat ta' Esperti jqis li hemm biżżejjed evidenza li l-pentadron qed tiġi abbużata jew li x'aktarx tiġi abbużata, u li b'hekk tikkostitwixxi problema ta' saħħa pubblika u soċjali li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-pentadron titqiegħed fl-Iskeda II tal-Konvenzjoni dwar is-Sustanzi Psikotropiċi.

               (23)

               Il-pentadron hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni 2005/387/ĠAI. Il-Pentadron instabet fi 18-il Stat Membru. Hija nbiegħet b'mod miftuħ fis-suq. Ġiet assoċjata ma' għadd żgħir ta' avvenimenti avversi serji, inklużi mwiet.

               (24)

               Għalhekk, l-Istati Membri għandhom jieħdu l-pożizzjoni li jżidu l-pentadron fl-Iskeda II tal-Konvenzjoni dwar is-Sustanzi Psikotropiċi.

               (25)

               Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż tal-etilfenidat jew EPH (ethil fenil(piperidin-2-il)aċetat) huwa sostanzjali. L-etilfenidat ma għandha l-ebda użu terapewtiku rreġistrat. Il-Kumitat ta' Esperti jirrikonoxxi li l-etilfenidat għandha potenzjal għal abbuż simili u effetti ħżiena simili għal dawk tas-sustanzi fl-Iskeda II tal-Konvenzjoni dwar is-Sustanzi Psikotropiċi. Il-Kumitat ta' Esperti jqis li hemm biżżejjed evidenza li l-etilfenidat qed tiġi abbużata jew x'aktarx tiġi abbużata, u li b'hekk tikkostitwixxi problema ta' saħħa pubblika u soċjali li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-etilfenidat titqiegħed fl-Iskeda II tal-Konvenzjoni dwar is-Sustanzi Psikotropiċi.

               (26)

               L-etilfenidat hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. L-etilfenidat instabet fi 13-il Stat Membru. Hija nbiegħet b'mod miftuħ fis-suq. Ġiet assoċjata ma' avvenimenti avversi serji, inklużi infezzjonijiet ta' tessut artab u mwiet. L-infezzjonijiet ta' tessut artab relatati mal-injezzjonijiet kienu s-suġġett ta' twissija relatata mas-saħħa pubblika maħruġa lis-Sistema ta' Twissija Bikrija tal-Unjoni.

               (27)

               Għalhekk, l-Istati Membri għandhom jieħdu l-pożizzjoni li jżidu l-etilfenidat fl-Iskeda II tal-Konvenzjoni dwar is-Sustanzi Psikotropiċi.

               (28)

               Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż tal-MPA jew il-metiopropamina (N-metil-1-(tiofin-2-il)propan-2-amina) huwa sostanzjali. L-MPA ma għandha l-ebda użu terapewtiku rreġistrat. Il-Kumitat ta' Esperti jirrikonoxxi li għandha potenzjal għal abbuż simili u effetti ħżiena simili għal dawk tas-sustanzi fl-Iskeda II tal-Konvenzjoni dwar is-Sustanzi Psikotropiċi. Il-Kumitat ta' Esperti jqis li hemm biżżejjed evidenza li l-MPA qed tiġi abbużata jew li x'aktarx tiġi abbużata, u li b'hekk tikkostitwixxi problema ta' saħħa pubblika u soċjali li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li metiopropamina titqiegħed fl-Iskeda II tal-Konvenzjoni dwar is-Sustanzi Psikotropiċi.

               (29)

               L-MPA hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. L-MPA instabet fi 17-il Stat Membru. Hija nbiegħet b'mod miftuħ fis-suq. Ġiet assoċjata ma' avvenimenti avversi serji, inklużi mwiet.

               (30)

               Għalhekk, l-Istati Membri għandhom jieħdu l-pożizzjoni li jżidu l-metiopropamina fl-Iskeda II tal-Konvenzjoni dwar is-Sustanzi Psikotropiċi.

               (31)

               Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż tal-MDMB-CHMICA (metil N-{[1-(ċikloeżailmetil)-1H-indol-3-il]karbonil}-3-metil-L-valinat) huwa sostanzjali. L-MDMB-CHMICA ma għandha l-ebda użu terapewtiku rreġistrat. Il-Kumitat ta' Esperti jirrikonoxxi li l-MDMB-CHMICA għandha potenzjal għal abbuż simili u effetti ħżiena simili għal dawk tas-sustanzi fl-Iskeda II tal-Konvenzjoni dwar is-Sustanzi Psikotropiċi. Il-Kumitat ta' Esperti jqis li hemm biżżejjed evidenza li l-MDMB-CHMICA qed tiġi abbużata jew li x'aktarx tiġi abbużata, u li b'hekk tikkostitwixxi problema ta' saħħa pubblika u soċjali li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-MDMB-CHMICA titqiegħed fl-Iskeda II tal-Konvenzjoni dwar is-Sustanzi Psikotropiċi.

               (32)

               Skont ir-rapport dwar il-valutazzjoni tar-riskju taċ-Ċentru Ewropew għall-Monitoraġġ tad-Droga u d-Dipendenza fuq id-Droga, li sar taħt l-Artikolu 6(2), (3) u (4) tad-Deċiżjoni Nru 2005/387/ĠAI u ġie ppreżentat lill-Kummissjoni u lill-Kunsill fit-28 ta' Lulju 2016, il-qawwa kbira tal-MDMB-CHMICA u l-varjabbiltà kbira tal-ammonti tas-sustanza komposta fi prodotti li huma “stimulanti legali” jikkostitwixxu riskju kbir ta' tossiċità akuta. Tmien Stati Membri rrappurtaw total ta' 28 mewt u 25 intossikazzjoni akuta assoċjati mal-MDMB-CHMICA. Għalhekk, fil-31 ta' Awwissu 2016, il-Kummissjoni adottat proposta sabiex l-MDMB-CHMICA tiġi soġġetta għal miżuri ta' kontroll fl-Unjoni kollha.

               (33)

               Għalhekk, l-Istati Membri għandhom jieħdu l-pożizzjoni li jżidu l-MDMB-CHMICA fl-Iskeda II tal-Konvenzjoni dwar is-Sustanzi Psikotropiċi.

               (34)

               Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż tal-5F-APINACA jew il-5F-AKB-48 (N-(adamantan-1-il)-1-(5-fluworupentil)-1H-indażol-3-karbossur) huwa sostanzjali. Hija ma għandha l-ebda użu terapewtiku rreġistrat. Il-Kumitat ta' Esperti jirrikonoxxi li l-5F-APINACA għandha potenzjal għal abbuż simili u effetti ħżiena simili għal dawk tas-sustanzi fl-Iskeda II tal-Konvenzjoni dwar is-Sustanzi Psikotropiċi. Il-Kumitat ta' Esperti jqis li hemm biżżejjed evidenza li l-5F-APINACA qed tiġi abbużata jew li x'aktarx tiġi abbużata, u li b'hekk tikkostitwixxi problema ta' saħħa pubblika u soċjali li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-5F-APINACA titqiegħed fl-Iskeda II tal-Konvenzjoni dwar is-Sustanzi Psikotropiċi.

               (35)

               Il-5F-APINACA hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. Il-5F-APINACA instabet fi 23 Stat Membru. Hija nbiegħet b'mod miftuħ fis-suq. Ġiet assoċjata ma' avvenimenti avversi serji, inklużi mwiet.

               (36)

               Għalhekk, l-Istati Membri għandhom jieħdu l-pożizzjoni li jżidu l-5F-APINACA fl-Iskeda II tal-Konvenzjoni dwar is-Sustanzi Psikotropiċi.

               (37)

               Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż tal-metanon XLR-11 [1-(5-fluworopentil)-1H-indol-3-il](2,2,3,3-tetrametilċiklopropil) huwa sostanzjali. L-XLR-11 ma għandha l-ebda użu terapewtiku rreġistrat. Il-Kumitat ta' Esperti jirrikonoxxi li l-XLR-11 għandha potenzjal għal abbuż simili u effetti ħżiena simili għal dawk tas-sustanzi fl-Iskeda II tal-Konvenzjoni dwar is-Sustanzi Psikotropiċi bħal JWH-018 u AM-2201. Il-Kumitat ta' Esperti jqis li hemm biżżejjed evidenza li l-XLR-11 qed tiġi abbużata jew li x'aktarx tiġi abbużata, u li b'hekk tikkostitwixxi problema ta' saħħa pubblika u soċjali li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-XLR-11 titqiegħed fl-Iskeda II tal-Konvenzjoni dwar is-Sustanzi Psikotropiċi.

               (38)

               L-XLR-11 hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. L-XLR-11 instabet fi 17-il Stat Membru. Hija nbiegħet b'mod miftuħ fis-suq. Ġiet assoċjata ma' għadd żgħir ta' avvenimenti avversi serji, inkluż fil-każ ta' mewt, li fih instabet, ta' mill-inqas persuna waħda u kienet is-suġġett ta' twissija relatata mas-saħħa pubblika maħruġa lis-Sistema ta' Twissija Bikrija tal-Unjoni.

               (39)

               Għalhekk, l-Istati Membri għandhom jieħdu l-pożizzjoni li jżidu l-XLR-11 fl-Iskeda II tal-Konvenzjoni dwar is-Sustanzi Psikotropiċi.

               (40)

               Id-Danimarka hija marbuta bid-Deċiżjoni Kwadru 2004/757/ĠAI u d-Deċiżjoni 2005/387/ĠAI u għalhekk qed tieħu sehem fl-adozzjoni u l-applikazzjoni ta' din id-Deċiżjoni.

               (41)

               L-Irlanda hija marbuta bid-Deċiżjoni Kwadru 2004/757/ĠAI u d-Deċiżjoni 2005/387/ĠAI u għalhekk qed tieħu sehem fl-adozzjoni u l-applikazzjoni ta' din id-Deċiżjoni.

               (42)

               Ir-Renju Unit mhuwiex marbut bid-Deċiżjoni Kwadru 2004/757/ĠAI u d-Deċiżjoni 2005/387/ĠAI u għalhekk mhuwiex qed jieħu sehem fl-adozzjoni ta' din id-Deċiżjoni, u mhuwiex marbut biha jew soġġett għall-applikazzjoni tagħha,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni mill-Istati Membri fil-Kummissjoni dwar id-Drogi Narkotiċi fit-13 sas-17 ta' Marzu 2017, meta dak il-korp jintalab biex jadotta deċiżjonijiet dwar iż-żieda ta' sustanzi fl-Iskedi tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961 kif emendata bil-Protokoll tal-1972 u l-Konvenzjoni tan-Nazzjonijiet Uniti dwar is-Sustanzi Psikotropiċi tal-1971 matul is-sittin sessjoni tagħha għandha tkun f'konformità mal-Anness ta' din id-Deċiżjoni.
   Il-pożizzjoni għandha tiġi espressa mill-Istati Membri li huma membri tal-Kummissjoni dwar id-Drogi Narkotiċi, filwaqt li jaġixxu b'mod konġunt fl-interess tal-Unjoni.
   Artikolu 2
   Din id-Deċiżjoni hija indirizzata lill-Istati Membri f'konformità mat-Trattati.

      Magħmul fi Brussell, is-7 ta' Marzu 2017.

            Għall-Kunsill

            Il-President

         L. GRECH

      (1)  Deċiżjoni Kwadru tal-Kunsill 2004/757/ĠAI tal-25 ta' Ottubru 2004 li tistabbilixxi dispożizzjonijiet minimi dwar l-elementi kostitwenti ta' atti kriminali u ta' pieni fil-qasam tat-traffikar illeċitu ta' drogi (ĠU L 335, 11.11.2004, p. 8).

      (2)  Deċiżjoni tal-Kunsill 2005/387/ĠAI tal-10 ta' Mejju 2005 dwar l-iskambju ta' informazzjoni, il-valutazzjoni tar-riskju u l-kontroll fuq sustanzi psikoattivi ġodda (ĠU L 127, 20.5.2005, p. 32).

      ANNESS
      Il-pożizzjoni li għandha tittieħed mill-Istati Membri li huma membri tal-Kummissjoni dwar id-Drogi Narkotiċi li jaġixxu b'mod konġunt fl-interess tal-Unjoni matul is-sitt sessjoni tal-Kummissjoni dwar id-Drogi Narkotiċi fit-13 sas-17 ta' Marzu 2017 dwar il-bidliet fl-ambitu ta' kontroll ta' sustanzi:

                  (1)

                  Il-U-47700 għandha tiġi inkluża fl-Iskeda I tal-Konvenzjoni Unika dwar Drogi Narkotiċi tal-1961 kif emendata mill-Protokoll tal-1972.

                  (2)

                  Il-butirfentanil għandha tiġi inkluża fl-Iskeda I tal-Konvenzjoni Unika dwar Drogi Narkotiċi tal-1961 kif emendata mill-Protokoll tal-1972.

                  (3)

                  Il-4-MEC (4-Metiletkatinon) għandha tiġi inkluża fl-Iskeda II tal-Konvenzjoni tal-1971 dwar is-Sostanzi Psikotropiċi.

                  (4)

                  L-etilon għandha tiġi inkluża fl-Iskeda II tal-Konvenzjoni tal-1971 dwar is-Sostanzi Psikotropiċi.

                  (5)

                  Il-pentedron (α-Metilaminovalerofenon) għandha tiġi inkluża fl-Iskeda II tal-Konvenzjoni tal-1971 dwar is-Sostanzi Psikotropiċi.

                  (6)

                  L-etilfenidat (EPH) għandha tiġi inkluża fl-Iskeda II tal-Konvenzjoni tal-1971 dwar is-Sostanzi Psikotropiċi.

                  (7)

                  L-MPA (metiopropamina) għandha tiġi inkluża fl-Iskeda II tal-Konvenzjoni tal-1971 dwar is-Sostanzi Psikotropiċi.

                  (8)

                  L-MDMB-CHMICA għandha tiġi inkluża fl-Iskeda II tal-Konvenzjoni tal-1971 dwar is-Sostanzi Psikotropiċi.

                  (9)

                  Il-5F-APINACA (5F-AKB48) għandha tiġi inkluża fl-Iskeda II tal-Konvenzjoni tal-1971 dwar is-Sostanzi Psikotropiċi.

                  (10)

                  L-XLR-11 għandha tiġi inkluża fl-Iskeda II tal-Konvenzjoni tal-1971 dwar is-Sostanzi Psikotropiċi.


title: Deċiżjoni tal-Kunsill (UE) 2016/1224 tat-18 ta' Lulju 2016 dwar il-konklużjoni ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, fuq naħa, u r-Repubblika Libaniża, fuq in-naħa l-oħra, biex titqies l-adeżjoni tar-Repubblika Ċeka, ir-Repubblika tal-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, l-Ungerija, Malta, ir-Repubblika tal-Polonja, ir-Repubblika tas-Slovenja u r-Repubblika Slovakka fl-Unjoni Ewropea

text:
               28.7.2016

               MT

               Il-Ġurnal Uffiċjali tal-Unjoni Ewropea

               L 202/1

         DEĊIŻJONI TAL-KUNSILL (UE) 2016/1224
   tat-18 ta' Lulju 2016
   dwar il-konklużjoni ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, fuq naħa, u r-Repubblika Libaniża, fuq in-naħa l-oħra, biex titqies l-adeżjoni tar-Repubblika Ċeka, ir-Repubblika tal-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, l-Ungerija, Malta, ir-Repubblika tal-Polonja, ir-Repubblika tas-Slovenja u r-Repubblika Slovakka fl-Unjoni Ewropea
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 tiegħu, flimkien mal-punt (a) tal-Artikolu 218(6) u l-Artikolu 218(8) tiegħu,
   Wara li kkunsidra l-Att ta' Adeżjoni tal-2003, u b'mod partikolari l-Artikolu 6(2) tiegħu
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Il-Protokoll tal-Ftehim ta' Assoċjazzjoni Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, fuq naħa, u r-Repubblika Libaniża, fuq in-naħa l-oħra (minn hawn 'il quddiem “Protokoll”) ġie ffirmat f'isem l-Unjoni u l-Istati Membri tagħha fl-1 ta' April 2015.

               (2)

               Il-Protokoll għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, fuq naħa, u r-Repubblika Libaniża, fuq in-naħa l-oħra, biex titqies l-adeżjoni tar-Repubblika Ċeka, ir-Repubblika tal-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, l-Ungerija, Malta, ir-Repubblika tal-Polonja, ir-Repubblika tas-Slovenja, u r-Repubblika Slovakka fl-Unjoni Ewropea, qed jiġi approvat f'isem l-Unjoni u l-Istati Membri tagħha (1).
   Artikolu 2
   Il-President tal-Kunsill, f'isem l-Unjoni ta n-notifika li ġejja:

      “Minn meta daħal fis-seħħ it-Trattat ta' Lisbona fl-1 ta' Diċembru 2009, il-Komunità Ewropea ġiet sostitwita u saret l-Unjoni Ewropea, u minn dakinhar, bdiet teżerċita d-drittijiet kollha u tassumi l-obbligi kollha tal-Komunità Ewropea. Għalhekk, ir-referenzi kollha għal ‘Komunità Ewropea’ jew għal ‘Komunità’ fit-testi tal-Ftehim Ewro-Mediterranju jew tal-Protokoll huma meqjusa li huma għall-‘Unjoni Ewropea’ jew għall-‘Unjoni’.”

   Artikolu 3
   Din id-Deċiżjoni għandha tidħol fis-seħħ fl-għoxrin jum mill-adozzjoni tagħha.

      Magħmul fi Brussell, it-18 ta' Lulju 2016.

            Għall-Kunsill

            Il-President

         F. MOGHERINI

      (1)  Il-Protokoll jinsab mehmuż mad-Deċiżjoni dwar l-iffirmar tiegħu.


title: 2009/124/KE: Deċiżjoni tal-Kummissjoni tal- 4 ta’ Frar 2009 li taħtar il-membri li jirrapreżentaw is-settur privat fil-grupp ta’ esperti tal-Forum Konġunt tal-UE dwar il-Prezzijiet ta’ Trasferiment

text:
               13.2.2009

               MT

               Il-Ġurnal Uffiċjali tal-Unjoni Ewropea

               L 42/18

         DEĊIŻJONI TAL-KUMMISSJONI
   tal-4 ta’ Frar 2009
   li taħtar il-membri li jirrapreżentaw is-settur privat fil-grupp ta’ esperti tal-Forum Konġunt tal-UE dwar il-Prezzijiet ta’ Trasferiment
   (2009/124/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat d-deċiżjoni tal-Kummissjoni 2007/75/KE tat-22 ta’ Diċembru 2006 li tistabilixxi grupp ta’ esperti dwar il-prezzijiet ta’ trasferiment (1) biex tagħti konsulenza lill-Kummissjoni fuq kwistjonijiet ta’ taxxa fuq prezzijiet ta’ trasferiment, u b’mod partikolari l-Artikolu 4 tiegħu,
   Wara li kkunsidrat is-sejħa għall-applikazzjonijiet tal-membri tan-negozju u l-president tal-Forum Konġunt tal-UE dwar il-Prezzijiet ta’ Trasferiment, li ġie ppubblikat fit-22 ta’ Diċembru 2006 fuq il-websajt tad-Direttorat Ġenerali tat-Tassazzjoni u l-Unjoni Doganali,
   Wara li kkunsidrat id-Deċiżjoni tal-Kummissjoni 2007/233/EC tat-12 ta’ April 2007 dwar il-ħatra ta’ membri li jirrappreżentaw is-settur privat fil-Forum Konġunt tal-UE dwar il-Prezzijiet ta’ Trasferiment, grupp espert dwar il-prezzijiet ta’ trasferiment (2), għal terminu ta’ ħatra li jiġġedded ta’ sentejn,
   Billi:

               (1)

               Skont l-Artikolu 4 tad-Deċiżjoni 2007/75/KE, il-Kummissjoni se taħtar president u numru massimu ta’ ħmistax-il speċjalista mis-settur privat b’esperjenza u kompetenza fil-prezzijiet ta’ trasferiment

               (2)

               Il-perjodu tal-ħatra tal-membri li jirrapprezentaw is-settur privat fil-Forum Konġunt tal-UE dwar il-Prezzijiet ta’ Trasferiment jiskadi fit-28 ta’ Frar 2009. Għalhekk huwa neċessarju, li jiġi maħtur sostitut għal wieħed mill-membri u biex jiġġedded il-perijodu ta’ ħatra tal-president u membri oħra eżistenti.

               (3)

               Il-membri tal-Forum Konġunt tal-Prezzijiet ta’ Trasferiment għandhom jinħatru għal perijodu ta’ sentejn li jibda fi-1 ta’ Marzu 2009,

         IDDEĊIDIET KIF ĠEJ:
   Artikolu 1
   Il-Kummissjoni b’dan taħtar għal perijodu ta’ sentejn il-president u 15-il membru li jirrapreżentaw is-settur privat fil-grupp ta’ esperti tal-Forum Konġunt tal-Prezzijiet ta’ Trasferiment, li isimhom jidher fl-Anness
   Artikolu 2
   Din id-Deċiżjoni għandha tidħol fis-seħħ fl-1 ta’ Marzu 2009.

      Magħmula fi Brussell, 4 ta’ Frar 2009.

            Għall-Kummissjoni

         Robert VERRUE

            Direttur Ġenerali għat-Tassazzjoni u l-Għaqda Dogonali

      (1)  ĠU L 32, 6.2.2007, p. 189.

      (2)  ĠU L 100, 17.4.2007, p. 25.

      ANNESS
      President maħtur mill-ġdid
      Bruno GIBERT

         Il-membri li jirrappreżentaw is-settur privat

      Il-membri maħtura mill-ġdid
      Dirk VAN STAPPEN
      Isabel VERLINDEN
      Svetla MARINOVA
      Werner STUFFER
      Heinz-Klaus KROPPEN
      Kennet PETTERSSON
      Sabine WAHL
      Guglielmo MAISTO
      Guy KERSCH
      Theo KEIJZER
      Monique VAN HERKSEN
      Eduardo GRACIA
      Michael SUFRIN
      Nicholas DEE
      Membru ġdid
      Andrea BONZANO


title: Id-Deċiżjoni tal-Kumitat Eżekuttiv tat-28 ta'April1999 fuq il-kummerċ illegali ta' l-armi tan-nar (SCH/Com-ex (99) 10)

text:
Avviż Legali Importanti

|

41999D0010

Official Journal L 239 , 22/09/2000 P. 0469 - 0473

		Id-Deċiżjoni tal-Kumitat Eżekuttivtat-28 ta'April1999fuq il-kummerċ illegali ta' l-armi tan-nar(SCH/Com-ex (99) 10)IL-KUMITAT EŻEKUTTIV,Wara li kkunsidra l-Artikolu 132 tal-Konvenjzoni li timplimenta l-Ftehim Schengen,Wara li kkunsidra l-Artikolu 9 tal-Konvenzjoni msemmija hawn fuq,IDDEĊIEDA DAN LI ĠEJ:lum ‘il quddiem, il-Partijiet Firmatarji għandhom jibgħatu kull sena sal-31 ta' Lulju id-data nazzjonali annwali tagħhom għas-sena preċedenti dwar il-kummerċ illegali ta' l-armi tan-nar, fuq il-bażi tat-tabella konġunta għall-kumpilazzjoni ta' l-istatistika annessa mad-dokument SCH/I-ar (98) 32.Il-Lussemburgu, it-28 ta' April 1999.Il-PresidentC. H. Schapper--------------------------------------------------SCH/I-Ar (98) 32L-ANNESS+++++ TIFF ++++++++++ TIFF ++++++++++ TIFF ++++++++++ TIFF +++++--------------------------------------------------


title: Deċiżjoni tal-Kunsill (UE) 2017/225 tas-7 ta' Frar 2017 dwar il-konklużjoni, f'isem l-Unjoni, tal-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn għal perijodu qasir

text:
               10.2.2017

               MT

               Il-Ġurnal Uffiċjali tal-Unjoni Ewropea

               L 35/1

         DEĊIŻJONI TAL-KUNSILL (UE) 2017/225
   tas-7 ta' Frar 2017
   dwar il-konklużjoni, f'isem l-Unjoni, tal-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn għal perijodu qasir
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-punt (a)(v) tat-tieni subparagrafu tal-Artikolu 218(6) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               Il-Kummissjoni nnegozjat, f'isem l-Unjoni, ftehim ma' Tuvalu dwar l-eżenzjoni mill-viża għal soġġorn għal perijodu qasir (“il-Ftehim”).

               (2)

               B'konformità mad-Deċiżjoni tal-Kunsill (UE) 2016/1342 (2), il-Ftehim ġie ffirmat u jkun applikat fuq bażi proviżorja mill-1 ta' Lulju 2016.

               (3)

               Il-Ftehim iwaqqaf Kumitat Konġunt ta' esperti għall-ġestjoni tal-Ftehim. F'dak il-Kumitat Konġunt, l-Unjoni tkun irrappreżentata mill-Kummissjoni, li għandha tkun assistita mir-rappreżentanti tal-Istati Membri.

               (4)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom ir-Renju Unit ma jiħux sehem, f'konformità mad-Deċiżjoni tal-Kunsill 2000/365/KE (3); għaldaqstant ir-Renju Unit mhuwiex qiegħed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.

               (5)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom l-Irlanda ma tiħux sehem, f'konformità mad-Deċiżjoni tal-Kunsill 2002/192/KE (4); għaldaqstant l-Irlanda mhijiex qiegħda tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.

               (6)

               Dan il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn għal perijodu qasir huwa b'dan approvat f'isem l-Unjoni.
   Artikolu 2
   Il-President tal-Kunsill għandu, f'isem l-Unjoni, jagħti n-notifika prevista fl-Artikolu 8(1) tal-Ftehim (5).
   Artikolu 3
   Il-Kummissjoni, assistita mir-rappreżentanti tal-Istati Membri, għandha tirrappreżenta lill-Unjoni fil-Kumitat Konġunt ta' esperti mwaqqaf bis-saħħa tal-Artikolu 6 tal-Ftehim.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-7 ta' Frar 2017.

            Għall-Kunsill

            Il-President

         L. GRECH

      (1)  Kunsens mogħti fl-1 ta' Diċembru 2016.

      (2)  Deċiżjoni tal-Kunsill (UE) 2016/1342 tal-24 ta' Ġunju 2016 dwar l-iffirmar, f'isem l-Unjoni, u l-applikazzjoni proviżorja tal-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn għal perijodu qasir (ĠU L 213, 6.8.2016, p. 1).

      (3)  Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

      (4)  Id-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

      (5)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.